PMIndiaData/PMIndiaSum huggingface dataset:
जपानचे माजी पंतप्रधान योशिहिदे सुगा, यांनी पंतप्रधानांची घेतली भेट

नवी दिल्ली, 24 मे 2022 जपानचे माजी पंतप्रधान योशिहिदे सुगा यांनी आज दिनांक 24 मे 2022 रोजी टोकियो येथे पंतप्रधान नरेंद्र मोदी यांची भेट घेतली. यावेळी त्यांनी सप्टेंबर 2021 मध्ये वॉशिंग्टन डी.सी.येथे पहिल्या क्वाड नेत्यांच्या प्रत्यक्ष झालेल्या शिखर बैठकीदरम्यान झालेल्या संवाद तसेच द्विपक्षीय बैठक, याबाबतच्या आठवणींना उजाळा दिला. भारत-जपान यांच्यातील संबंध अधिक दृढ आणि मजबूत करण्यासाठी सुगा यांनी केलेल्या सहकार्याबद्दल पंतप्रधानांनी प्रशंसा केली. दोन्ही नेत्यांनी भारत-जपान विशेष धोरणात्मक आणि जागतिक भागीदारी अधिक दृढ करण्यावर विचार विनिमय केला. यावेळी पंतप्रधानांनी सुगा यांना जपानी खासदारांच्या प्रतिनिधिमंडळासह भारतात येण्याचे आमंत्रण दिले.
पंतप्रधान 7 आणि 8 ऑक्टोबरला गुजरात दौऱ्यावर

पंतप्रधान नरेंद्र मोदी दि. 7 आणि 8 ऑक्टोबर 2017 असे दोन दिवस गुजरातच्या दौऱ्यावर जाणार आहेत. दि. 7 ऑक्टोबर रोजी सकाळी पंतप्रधान द्वारकाधीश मंदिराला भेट देणार आहेत. त्यानंतर द्वारका येथे ओखा ते बेट द्वारका या दरम्यान बांधण्यात येणाऱ्या सेतुचा शिलान्यास पंतप्रधान मोदी यांच्या हस्ते होणार आहे. ते सार्वजनिक सभेला मार्गदर्शनही करणार आहेत. द्वारकेचा कार्यक्रम झाल्यानंतर पंतप्रधानांचे सुरेंद्रनगर जिल्ह्यातल्या छोटीला येथे आगमन होणार असून येथे राजकोट विमानतळ, अहमदाबाद-राजकोट या सहापदरी राष्ट्रीय महामार्गाच्या कामाचा शिलान्यास करणार आहेत. तसेच राजकोट-मोरबी या राज्य महामार्गाच्या चौपदरीकरणाचा शिलान्यास करणार आहेत. या दौऱ्यात पंतप्रधान संपूर्ण स्वयंचलित दूध प्रक्रिया आणि दुग्धजन्य उत्पादन प्रकल्पाचे लोकार्पण करणार आहेत. गांधीनगर इथल्या आयआयटीच्या नूतन वास्तूचा लोकार्पण कार्यक्रम पंतप्रधान मोदी यांच्या हस्ते होणार असून प्रधानमंत्री ग्रामीण डिजिटल साक्षरता अभियानाचा प्रारंभही करणार आहेत. 8 ऑक्टोबर रोजी पंतप्रधानांचे वडनगरला आगमन होणार आहे. पंतप्रधान झाल्यापासून त्यांची वडनगरला ही पहिलीच भेट आहे. यावेळी ते हटकेश्वर मंदिराला भेट देणार आहेत. तसेच एका सार्वजनिक सभेला मार्गदर्शन करतील. पंतप्रधानांच्या हस्ते लसीकरणाच्या इंद्रधनुष्य मोहिमेचा प्रारंभ होणार आहे. पंतप्रधान आरोग्य सेविकांना ई-टॅबलेटस् वितरीत करून आयएम रेको योजना चालू करतील. आयएम रेको हे एक नवीन मोबाईल ॲपअसून एएसएचए सेविंकांच्या कामाचे निरीक्षण, पाठिंबा आणि त्यांना अभिप्रेरित करण्यासाठी याचा उपयोग होतो याद्वारे नवीन जन्मदर, शिशू आरोग्य या संबंधितांचा समुदाय आरोग्य कृतीसाठी इनोव्हेटीव मोबाईल फोन तंत्रज्ञान उपयोगात आणण्यात येणार आहे. पंतप्रधान सार्वजनिक सभेला संबोधित करतील. यानंतर दुपारी पंतप्रधानांचे भडोचला आगमन होणार आहे. नर्मदा नदीवर पुलाचा शिलान्यास त्यांच्या हस्ते होणार आहे. तसेच उधना (सुरत-गुजरात) ते जयनगर (बिहार) यांच्या दरम्यान नव्याने सुरू केलेल्या अंत्योदय एक्सप्रेसला पंतप्रधान हिरवा झेंडा दाखवणार आहेत. गुजरात नर्मदा खत महामंडळाच्या विविध प्रकल्पांचे उद्‌घाटन पंतप्रधानांच्या हस्ते होणार आहे आणि सार्वजनिकसभेचंही आयोजन येथे केले आहे. दि. 8 ऑक्टोबरला संध्याकाळी पंतप्रधान राजधानी दिल्लीत परततील.
पाच भारतीय विज्ञान शिक्षण आणि संशोधन संस्थांच्या उभारणीसाठी सुधारित खर्चाला मंजुरी

पाच भारतीय विज्ञान शिक्षण आणि संशोधन संस्थांच्या उभारणीसाठी 4,799 कोटी रुपयांच्या सुधारित खर्चाला पंतप्रधान नरेंद्र मोदी यांच्या अध्यक्षतेखाली झालेल्या मंत्रिमंडळाच्या बैठकीत मंजुरी देण्यात आली. यासाठी सुरुवातीला 2,500 कोटी रुपयांच्या खर्चाला मंजुरी देण्यात आली होती. कोलकात्ता, पुणे, मोहाली, भोपाळ आणि थिरुवनंतपुरम इथे या संस्था उभारल्या जात आहेत. या पाचही संस्थांच्या उभारणीचे काम प्रगतीपथावर असून सुधारित खर्चाला मंजुरी मिळाल्यामुळे कामाची गती वाढवणे आणि 9,275 विद्यार्थी, 928 अध्यापक आणि 1,020 कर्मचारी असलेल्या या संस्था सन 2018-19 पर्यंत पूर्णपणे कार्यान्वित करता येणे मंत्रालय आणि संस्थांच्या प्रशासकीय मंडळांना शक्य होईल. या संस्थांमधून एकाच छत्राखाली पदवीपूर्व शिक्षण, पदव्युत्तर शिक्षण आणि संशोधन होईल. संशोधनासाठी समन्वयी वातावरण विकसित करण्यासाठी या संस्था राष्ट्रीय प्रयोगशाळा आणि इतर संशोधन संस्थांशी समन्वय साधतील. आंतरशाखीय संशोधनाला यामुळे चालना मिळेल. मूलभूत विज्ञान आणि तसेच उपयोजित विज्ञान यातील संशोधनातून बौध्दिक संपदा निर्माण होईल ज्यात मोठया प्रमाणात महसूल निर्माण करण्याची क्षमता आहे.
पंतप्रधानांनी तेजस्विन शंकर याचे उंच उडीमध्ये भारताचे पहिले पदक जिंकल्याबद्दल केले अभिनंदन

बर्मिंगहॅम येथे सुरू असलेल्या राष्ट्रकूल स्पर्धेत(2022) तेजस्विन शंकरने उंच उडी या क्रीडाप्रकारात भारताचे पहिले पदक जिंकल्याबद्द्ल पंतप्रधान नरेंद्र मोदी यांनी अभिनंदन केले आहे. तेजस्विन शंकर याला उंच उडी या क्रीडा प्रकारामध्ये कांस्य पदक मिळाले असून ट्रॅक अँड फिल्ड या क्रीडाप्रकारातील ते भारताचे पहिलेच पदक आहे. पंतप्रधानांनी आपल्या ट्विट संदेशात म्हटले आहे की, तेजस्विन शंकरने इतिहास रचला आहे. त्याने राष्ट्रकूल स्पर्धेत उंच उडीमध्ये पहिले पदक जिंकले आहे. कांस्यपदक जिंकल्याबद्दल त्याचे अभिनंदन. त्याच्या प्रयत्नांचा मला अभिमान आहे. त्याच्या भविष्यातील प्रयत्नांबद्दल मी त्याला शुभेच्छा देतो. तो असेच यश उत्तरोत्तर मिळवत राहो.
पंतप्रधानाचा इस्त्रायल आणि जर्मनी दौरा

पंतप्रधान नरेंद्र मोदी आजपासून ७ जुलैपर्यंत इस्त्रायलच्या दौऱ्यावर गेले आहेत. त्यानंतर लगेचच ६ ते ८ जानेवारी २०१७ दरम्यान पंतप्रधान जर्मनीच्या दौऱ्यावर जातील. जर्मनीत होणाऱ्या बाराव्या जी २० शिखर परिषदेत ते सहभागी होतील. फेसबुकवर केलेल्या अनेक पोस्टमध्ये पंतप्रधानांनी आपल्या या दौऱ्यांची माहिती दिली आहे. पंतप्रधान म्हणताता, “पंतप्रधान बेन्जामिन न्येतानाहू यांच्या निमंत्रणाचा स्वीकार करत मी ४ ते ६ जुलै दरम्यान इस्त्रायलला जात आहे. त्यानंतर ६ ते ८ जुलै दरम्यान मी जर्मनीत हमबर्ग इथे होणाऱ्या बाराव्या जी २० शिखर परिषदेतही सहभागी होईन. इस्त्रायलला जाणारा पहिलाच भारतीय पंतप्रधान म्हणून या भेटीतून दोन्ही देश आणि जनता परस्परांच्या जवळ येतील या दृष्टीने मी या भेटीकडे बघतो आहे, असे मोदी यांनी म्हटले आहे. यावर्षी भारत आणि इस्त्रायल यांच्यातल्या राजनैतिक संबंधाना २५ वर्षे पूर्ण होत आहेत. विविध क्षेत्रातली दोन्ही देशातली भागीदारी अधिक दृढ करण्याविषयी मी पंतप्रधान न्येतानाहू यांच्याशी सविस्तर चर्चा करणार आहे. वेगवेळ्या क्षेत्रात ही भागीदारी परस्परांना लाभदायक कशी ठरेल, यावर चर्चेचा भर असेल. त्याशिवाय दहशतवादाच्या समान आव्हानाविषयी बोलण्याची संधीही आम्हाला मिळेल. मी राष्ट्रपती रुवेन रुवी रिवलीन यांचीही भेट घेणार आहे. गेल्याच वर्षी नोव्हेंबर महिन्यात भारतात त्यांचा आणि इस्त्रायलच्या इतर वरिष्ठ अधिकाऱ्यांचे स्वागत सत्कार करण्याची संधी मला लाभली होती. या दौऱ्यात विवध क्षेत्रात कार्यरत असलेल्या इस्त्रायली नागरिकांशी संवाद साधण्याची संधी मला मिळणार आहे. त्याशिवाय इस्त्रायलमध्ये असलेल्या भारतीय समुदायाशी चर्चा करण्यास मी उत्सुक आहे. हे नागरिक भारत आणि इस्त्रायल दरम्यानचा दुवा आहेत. आर्थिक विषयात, मी भारत आणि इस्त्रायलमधल्या आघाडीच्या कंपन्यांच्या मुख्य कार्यकारी अधिकाऱ्यासोबत आणि नवउद्योजकांसोबत चर्चेत भाग घेईन. उद्योगवृद्धी आणि गुंतवणूकीला दोन्ही देशांचे प्राधान्य असून, याविषयी या बैठकीत विशेष चर्चा होईल. त्याशिवाय, इस्त्रायलच्या तंत्रज्ञान आणि संशोधनाविषयीही मला माहिती मिळू शकेल. माझ्या या दौऱ्यादरम्यान, मी होलोकास्ट दुर्घटनेच्या बळींच्या स्मरणार्थ बांधलेल्या ‘वाद वासेम’ स्मृतीस्थळालाही भेट देईन. ही घटना मानवी इतिहासातील सर्वात मोठ्या शोकांतिकांपैकी एक मानली जाते. त्यानंतर, हाफियाच्या मुक्तीसाठी १९१८ साली झालेल्या युद्धात वीरमरण पत्करणाऱ्या भारतीय जवानांना मी श्रद्धांजली अर्पण करेन. ६ जुलैच्या संध्याकाळी बाराव्या जी २० शिखर परिषदेत सहभागी होण्यासाठी जर्मनीच्या हमबर्ग इथे रवाना होईन. पुढच्या दोन दिवसात जी-२० शिखर परिषदेतल्या सहभागी देशांच्या नेत्यांशी मी विविध विषयांवर चर्चा करेन. वैश्विक वित्तीय स्थैर्य, शाश्वत विकास, शांतता यांना बाधक ठरणाऱ्या विविध जागतिक संकटांवर या चर्चेचा मुख्य भर असेल. गेल्यावर्षीच्या हैग्झोऊ परिषदेतल्या निर्णयांचा यावेळी आढावा घेतला जाईल. तसेच, दहशतवाद, हवामान बदल, शाश्वत विकास, वृद्धी आणि व्यापार, डीजीटायझेशन, आरोग्य, रोजगार, स्थलांतर, महिला सक्षमीकरण आणि आफ्रिकेसोबतच्या भागीदारीवर यावेळी चर्चा अपेक्षित आहे. यावर्षीच्या शिखर परिषदेची संकल्पना “परस्परांशी जोडलेल्या जगाला आकार देणे” ही आहे. या परिषदेदरम्यान विविध देशांच्या नेत्यांशी द्वीपक्षीय मुद्यांवर चर्चा करण्याची संधीही मला मिळणार आहे, असे मोदी यांनी सांगितले. बी. गोखले/राधिका/दर्शना
पंतप्रधान श्री नरेंद्र मोदी यांनी आज रांची, झारखंड येथे ‘आयुष्मान भारत: जन आरोग्य योजना’ या आरोग्य आश्वासन योजनेचा प्रारंभ केला.

मोठ्या जनसमुदायासमोर योजनेचा प्रारंभ करण्यापूर्वी पंतप्रधानांनी एका प्रदर्शनाला भेट दिली. या योजनेबरोबरच पंतप्रधानांनी चैबासा आणि कोडेरमा येथील वैद्यकीय महाविद्यालयांचीही पायाभरणी केली. तसेच त्यांनी 10 आरोग्य आणि कल्याण केंद्रांचेही उद्घाटन केले. या प्रसंगी बोलताना पंतप्रधान म्हणाले, की ही योजना गरीबातील गरीब आणि वंचित लोकांना उत्तम आरोग्यसेवा आणि उपचार देण्यासाठी सुरु करण्यात आली आहे. ते पुढे म्हणाले, ह्या योजनेमुळे प्रत्येक कुटुंबाला प्रतिवर्षी 5 लाखांचे आरोग्य विमा कवच मिळेल ज्याचा 50 कोटी लोकांना फायदा होईल, जी या प्रकारची जगातली सर्वात व्यापक योजना आहे. या योजनेच्या लाभार्थ्यांची संख्या ही युरोप, अमेरिका, कॅनडा आणि मेक्सिको यांच्या एकत्रित लोकसंख्येएवढी आहे. आयुष्मान भारत योजनेच्या पहिल्या टप्प्यात आरोग्य आणि कल्याण केंद्रे यांचा समावेश आहे, त्याचे उद्घाटन बाबासाहेब आंबेडकरांच्या जयंतीदिवशी करण्यात आले. दीनदयाळ उपाध्यायांच्या जयंतीच्या दोन दिवस आधी दुसऱ्या टप्प्याचे उद्घाटन करण्यात येईल ज्यामध्ये आरोग्य विमा योजनेचा समावेश असेल. प्रधान मंत्री जन आरोग्य योजनेच्या व्याप्तीविषयी बोलताना पंतप्रधान म्हणाले, यामध्ये 1300 आजारांचा ज्यामध्ये कर्करोग आणि हृदयरोग यांसारख्या गंभीर आजारांचाही समावेश असेल. खासगी रुग्णालयेही या योजनेत सहभागी असतील. पंतप्रधान पुढे म्हणाले की, 5 लाखांच्या रकमेत सर्व चाचण्या, औषधे, रुग्णालयात दाखल होण्याचा खर्च यांचा अंतर्भाव असेल. ही योजना आधीपासून असलेल्या आजारांनाही संरक्षण पुरवेल. सामान्य सेवा केंद्राद्वारे अथवा 14555 या नंबरवर फोन करून या योजनेची माहिती घेता येईल. या योजनेत सहभागी असलेल्या राज्यांमधील लोक इतर सहभागी राज्यांतही या योजनेचा लाभ घेऊ शकतील. आत्तापर्यंत 13,000 रुग्णालये या योजनेत सहभागी झाली आहेत. 10 आरोग्य आणि कल्याण केंद्रांच्या उद्घाटनाविषयी बोलताना पंतप्रधान म्हणाले की, देशभरातील अशा केंद्रांची संख्या आता 2300 झाली आहे आणि येत्या 4 वर्षात 1.5 लाख केंद्रे सुरु करण्याचे उद्दिष्ट आहे. पंतप्रधान पुढे म्हणाले की,आरोग्य सेवेच्या सुधारणेसाठी केंद्र सरकारने समग्र दृष्टीकोन स्वीकारला आहे. सरकारचा भर ‘परवडणारी सेवा’ आणि ‘प्रतिबंधक सेवा’ देण्यावर आहे. पंतप्रधानांनी विश्वास व्यक्त केला की, सर्व आरोग्य कर्मचाऱ्यांच्या प्रयत्नाद्वारे आणि डॉक्टर, नर्सेस, आशा यांच्या समर्पणाद्वारे ही योजना यशस्वी होईल.
ओडिशात झारसुगुडा इथल्या रस्ते अपघातातल्या जीवितहानीबद्दल पंतप्रधानांकडून शोक व्यक्त

नवी दिल्‍ली, 17 सप्‍टेंबर 2022 पंतप्रधान नरेंद्र मोदी यांनी ओडिशात झारसुगुडा इथं झालेल्या रस्ते अपघातातल्या मृतांप्रती तीव्र दुःख व्यक्त केलं आहे. आपल्या ट्विट संदेशात पंतप्रधान म्हणाले की ओडिशात झारसुगुडा इथं झालेला अपघात दुःखद आहे. या अपघातात निधन पावलेल्यांच्या कुटुंबीयांच्या दुःखात आपण सहभागी असल्याची भावना त्यांनी व्यक्त केली. या अपघातात जखमी झालेल्यांच्या प्रकृतीत लवकर सुधारणा होऊ दे अशी प्रार्थना आपण करत असल्याचं पंतप्रधानांनी म्हटले आहे.
गंगा नदी (पुनरुज्जीवन, संरक्षण आणि व्यवस्थापन) अधिकार आदेश 2016 ला मंत्रिमंडळाची मंजुरी

पंतप्रधान नरेंद्र मोदी यांच्या नेतृत्वाखाली केंद्रीय मंत्रिमंडळाने गंगा नदी (पुनरुज्जीवन, संरक्षण आणि व्यवस्थापन) अधिकार आदेश 2016ला मंजुरी दिली. या आदेशामध्ये धोरण आणि अंमलबजावणी जलदगतीने होण्यासाठी नवीन संस्थात्मक आराखडा मांडण्यात आला असून, राष्ट्रीय स्वच्छ गंगा अभियानाला स्वतंत्रपणे आणि जबाबदारीने काम करण्याचे अधिकार देण्यात आले आहेत. पर्यावरण (संरक्षण) कायदा, 1986 अंतर्गत, प्राधिकरणाला अभियानाचा दर्जा देण्याचा निर्णय घेण्यात आला, यामुळे या कायद्यातील तरतुदींची दखल घेता येईल.
धारचूला (भारत) – धारचूला (नेपाळ) येथे महाकाली नदीवर पूल बांधण्यासाठी भारत आणि नेपाळ यांच्यातील सामंजस्य कराराला केंद्रीय मंत्रिमंडळाची मंजुरी

नवी दिल्ली, 6 जानेवारी 2022 पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आज धारचूला (भारत)- धारचूला (नेपाळ) येथे महाकाली नदीवर पूल बांधण्यासाठी भारत आणि नेपाळ यांच्यातील सामंजस्य कराराला मंजुरी दिली आहे. या सामंजस्य करारावर स्वाक्षऱ्या झाल्यामुळे उभय देशांमधील राजनैतिक संबंधांमध्ये अधिक सुधारणा होईल. पार्श्वभूमी : खुल्या सीमा आणि खोलवर रुजलेले उभय देशांमधील लोकांचे परस्परांशी नातेसंबंध आणि संस्कृती यामुळे जवळचा शेजारी म्हणून, भारत आणि नेपाळ यांच्यात मैत्री आणि सहकार्याचे अनोखे नाते आहे. भारत आणि नेपाळ हे दोन्ही देश सार्क, बिमस्टेक सारख्या वेगवेगळ्या प्रादेशिक मंचांवर आणि जागतिक मंचावर एकत्र काम करत आहेत.
युरोपियन पुनर्निर्माण आणि विकास बँकेसाठी भारताच्या सदस्यत्वाला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने युरोपियन पुनर्निर्माण आणि विकास बँकेसाठी (ईबीआरडी) भारताच्या सदस्यतेला मंजुरी दिली आहे. ईबीआरडीचे सदस्यत्व मिळवण्यासाठी आर्थिक कार्य विभाग, अर्थ मंत्रालय आवश्यक पावले उचलेल. प्रभाव: ईबीआरडीच्या सदस्यत्वामुळे भारताची आंतरराष्ट्रीय प्रतिमा अधिक उजळेल आणि आर्थिक हितांना प्रोत्साहन मिळेल. ईबीआरडीच्या देशांबरोबर भारताचा संपर्क आणि क्षेत्रज्ञान वाढेल. भारताच्या गुंतवणूक संधींना चालना मिळेल उत्पादन, सेवा, माहिती तंत्रज्ञान आणि ऊर्जा या क्षेत्रात सह-वित्तपोषणाच्या संधींच्या माध्यमातून भारत आणि इबीआरडी यांच्यात सहकार्याच्या संधी वाढतील. इबीआरडीच्या महत्वपूर्ण कार्यामध्ये त्यांच्या परिचालन देशांमध्ये खासगी क्षेत्राचा विकास करणे समाविष्ट आहे. या सदस्यत्वामुळे भारताला खासगी क्षेत्राच्या विकासाला लाभ मिळवून देण्यासाठी तांत्रिक साहाय्य आणि क्षेत्रीय ज्ञान मिळण्यास मदत होईल. यामुळे देशात गुंतवणुकीचे वातावरण बनवण्यात मदत मिळेल. इबीआरडीच्या सदस्यत्वामुळे भारतीय कंपन्यांची स्पर्धात्मकता वाढेल आणि व्यापाराच्या संधी, खरेदी, साल मसलत आदी बाबींमध्ये आंतरराष्ट्रीय बाजारापर्यंत पोहचता येईल. भारतीय व्यावसायिकांसाठी नवीन क्षेत्र खुले होईल, आणि भारतीय निर्यातदारांना लाभ मिळेल. आर्थिक घडामोडी वाढल्यामुळे रोजगार निर्मितीत वाढ होईल. यामुळे भारतीय नागरिक देखील या बँकेत रोजगाराच्या संधी मिळवू शकतील. आर्थिक भार : इबीआरडीच्या सदस्यत्वासाठी किमान प्रारंभिक गुंतवणूक अंदाजे €1 (एक) मिलियन आहे. मात्र, भारताने सदस्यत्व मिळवण्यासाठी अपेक्षित किमान समभाग (१००) खरेदी करण्याचा निर्णय घेतला या अनुमानावर हा अंदाज आधारित आहे. जर भारताने मोठ्या संख्येने समभाग विकत घेतले तर हा खर्च अधिक वाढेल. या क्षणी बँकेचे सदस्यत्व मिळवण्यासाठी मंत्रिमंडळाकडून तत्वतः मंजुरी घेतली जात आहे.
भारताच्या जी-20 अध्यक्षपदाच्या पैलूंसंदर्भात चर्चा करण्यासाठी पंतप्रधानांच्या अध्यक्षतेखाली राज्यपाल, मुख्यमंत्री आणि नायब राज्यपालांची दूरदृश्य प्रणालीच्या माध्यमातून बैठक

नवी दिल्ली, 9 डिसेंबर 2022 भारताच्या जी-20 अध्यक्षपदाशी संबंधित पैलूंवर चर्चा करण्यासाठी पंतप्रधान नरेंद्र मोदी यांच्या अध्यक्षतेखाली आज राज्यांचे राज्यपाल आणि मुख्यमंत्री आणि केंद्रशासित प्रदेशांचे नायब राज्यपाल यांची दूरदृश्य प्रणालीच्या माध्यमातून बैठक झाली. भारताचे जी-20 अध्यक्षपद संपूर्ण देशाचे आहे आणि देशाचे सामर्थ्य दाखवण्याची ही एक अनोखी संधी आहे, असे पंतप्रधानांनी आपल्या भाषणात नमूद केले. पंतप्रधानांनी सांघिक कार्याच्या महत्त्वावर भर दिला आणि विविध जी-20 कार्यक्रमांच्या आयोजनामध्ये राज्ये/केंद्रशासित प्रदेशांना सहकार्य करण्यास सांगितले. जी-20 चे अध्यक्षपद नेहमीच्या मोठ्या महानगरांच्या पलीकडे जाऊन भारतातील अन्य भाग प्रदर्शित करण्यासाठी मदत करेल , अशाप्रकारे आपल्या देशाच्या प्रत्येक भागाचे वेगळेपण समोर आणेल, याकडे पंतप्रधानांनी लक्ष वेधले. भारताच्या जी-20 अध्यक्षपदाच्या काळात भारतात मोठ्या संख्येने येणारे अभ्यागत आणि विविध कार्यक्रमांवरील आंतरराष्ट्रीय प्रसारमाध्यमांचे लक्ष केंद्रित असेल यावर प्रकाश टाकत पंतप्रधानांनी राज्ये आणि केंद्रशासित प्रदेशांनी या संधीचा उपयोग करून आकर्षक व्यवसाय, गुंतवणूक आणि पर्यटन स्थळे म्हणून नवी ओळख निर्माण कारण्याचे महत्त्व अधोरेखित केले. संपूर्ण-सरकार आणि संपूर्ण-समाज दृष्टिकोनाद्वारे जी-20 कार्यक्रमांमध्ये लोकांचा सहभाग सुनिश्चित करण्याच्या गरजेचा त्यांनी पुनरुच्चार केला. अनेक राज्यपाल, मुख्यमंत्री आणि नायब राज्यपालांनी या बैठकीत आपले विचार मांडले आणि जी-20 बैठकांचे योग्यरित्या आयोजन करण्यासाठी राज्यांनी केलेल्या तयारीवर भर दिला. या बैठकीला परराष्ट्र मंत्र्यांनीही संबोधित केले आणि भारताच्या जी-20 शेर्पा यांनी सादरीकरण केले.
पंतप्रधान नरेंद्र मोदी यांच्या हस्ते बिहारमध्ये 14,000  कोटी रुपयांच्या नऊ महामार्ग प्रकल्पांचा कोनशिला समारंभ

नवी दिल्ली, 19 सप्‍टेंबर 2020 पंतप्रधान नरेंद्र मोदी यांच्या हस्ते, येत्या 21 सप्टेंबर, सोमवारी, बिहारमधील नऊ महामार्ग प्रकल्पांचा कोनशिला समारंभ व्हिडीओ कॉन्फरन्सिंग च्या माध्यमातून होणार आहे. त्याशिवाय मोदी यांच्या हस्ते, ऑप्टीकल फायबर इंटरनेट सेवांचेही उद्घाटन होईल.या प्रकल्पांतर्गत, बिहारमधील सर्व 45,945 गावे, ऑप्टीकल फायबर इंटरनेट ने जोडली जाणार आहे. महामार्ग प्रकल्प या नऊ महामार्ग प्रकल्पांमध्ये 350 किलोमीटर लांबीचे रस्ते बांधले जाणार असून त्यासाठी 14,258 कोटी रुपयांचा खर्च अपेक्षीय आहे. या महामार्ग प्रकल्पांमुळे बिहारच्या विकासाचा मार्ग मोकळा होणार असून या महामार्गांमुळे राज्यात दळणवळण विस्तार, सोयीसुविधा आणि आर्थिक विकास होणार आहे. प्रवासी तसेच मालवाहतूक सुधारणार असून, विशेषतः उत्तरप्रदेश आणि झारखंड या शेजारी राष्ट्रांशी संपर्क वाढण्यास मदत होईल. पंतप्रधान मोदी यांनी 2015 साली बिहारमध्ये पायाभूत सुविधांच्या विकासासाठी विशेष पैकेज जाहीर केलं होतं. यात 54,700 कोटी रुपयांच्या 75 प्रकल्पांचा समावेश आहे, त्यापैकी, 13 प्रकल्प पूर्ण झाले आहेत, तर इतर 38 प्रकल्पांचे काम प्रगतीपथावर आहे. हे प्रकल्प पूर्ण झाल्यानंतर, बिहारमधील सर्व नद्यांवर,अत्याधुनिक पूल बांधून पूर्ण झाले असतील. तसेच, सर्व महत्वाच्या राष्ट्रीय महामार्गांचे विस्तारीकरण आणि मजबुतीकरण पूर्ण झाले असेल. पंतप्रधान पैकेज अंतर्गत, गंगा नदीवर एकूण 17 पूल बांधले जातील, ज्यावर एकूण 62 मार्गिका असतील. याप्रकारे, राज्यातील सर्व नद्यांवर साधारण प्रत्येक 25 किलोमीटर वर एक पूल असेल.या प्रकल्पात, 47.23 किमीच्या बख्तियारपूर-राजौली या राष्ट्रीय महामार्ग 31 वर चौपदरीकरण 1149.55 कोटी रुपये खर्चून केले जाणार आहे. तसेच, राष्ट्रीय महामार्ग 30 वर आरा-मोहनिया या 54.53 किमी रस्त्याचे चौपदरीकरण, नरेनपूर-पूर्णिया माग्राचे चौपदरीकरण, पटना- रिंग रोडवर 39 किमी मार्गा चे सहापदरीकरण, आणि 14.5 किमी च्या चारपदरी पुलाचे निर्माण, तसेच कोसी नदीवर चार पदरी पूल आणि गंगा नदीवर विक्रमशिला पुलाला समांतर अशा 4.445 किमी चौपदरी पुलाचे बांधकाम केले जाणार असून त्यासाठी 1110.23 कोटी रुपयांचा खर्च अपेक्षित आहे. ऑप्टीकल फायबर इंटरनेट सेवां या महत्वाकांक्षी प्रकल्पांअंतर्गत, बिहारमधील सर्व म्हणजे 45,945 गावांमध्ये डिजिटल क्रांती येणार आहे. यामुळे राज्याच्या प्रत्येक कोपऱ्यात इंटरनेटचे जाळे पसरू शकेल. केंद्रीय इलेक्ट्रोनिक्स आणि माहिती तंत्रज्ञान मंत्रालयाचा टेलिकॉम विभाग आणि सामाईक सेवा केंद्रांमाफत संयुक्तपणे हा प्रकल्प राबवला जाईल. बिहार राज्यभर 34,821 सामाईक सेवा केंद्रे आहेत. त्यांच्या कार्यशक्तीवर या प्रकल्पाची अंमलबजावणी केली जाईल, तसेच, बिहारमधील प्रत्येक गावात सर्वसामान्य नागरिकांपर्यंत ऑप्टीकल फायबर इंटरनेट सेवा पोहचवण्याचे काम केले जाईल. या प्रकल्पाअंतर्गत, सरकारी शाळा, अंगणवाडी केंद्र, आशा कार्यकर्त्या, जीविका दीदी यांच्यापर्यंत वायफाय आणि मोफत इंटरनेट सेवा पोहचवली जाईल. या प्रकल्पामुळे बिहारमध्ये, ई-शिक्षण, ई-कृषी, टेलीमेडिसिन, टेली-लॉं अशा डिजिटल सुविधा आणि इतर सामाजिक सेवा योजनांची अंमलबजावणी करता येईल. या सेवा सर्व लोकांसाठी एका बटनवर सहज उपलब्ध असतील.
पंतप्रधानांनी श्री पद्मनाभ स्वामी मंदिरात केली प्रार्थना, स्वदेश दर्शन योजनेचे केले उद्‌घाटन

पंतप्रधान नरेंद्र मोदी यांनी आज तिरुअनंतपुरमला भेट दिली. स्वदेश दर्शन योजनेच्या उद्‌घाटनानिमित्त त्यांनी एका पट्टीकेचे अनावरण केले. त्यांनी श्री पद्मनाभ स्वामी मंदिरात प्रार्थना केली. तिरुअनंतपुरम्‌ला भेट देण्यापूर्वी त्यांनी आज कोल्लम बायपासचे उद्‌घाटन केले.
हॉकी विश्वचषक 2023 स्पर्धेत सहभागी होणाऱ्या सर्व संघांना पंतप्रधानांनी दिल्या शुभेच्छा

नवी दिल्ली, 11 जानेवारी 2023 ओडिशा येथे सुरु होत असलेल्या हॉकी विश्वचषक 2023 स्पर्धेत सहभागी होत असलेल्या सर्व संघांना पंतप्रधान नरेंद्र मोदी यांनी शुभेच्छा दिल्या आहेत. पंतप्रधानांनी ट्वीट केले आहे; “ ओदिशा मध्ये 2023 हॉकी विश्वचषक स्पर्धा सुरु होताना, सर्व सहभागी संघांना मी शुभेच्छा देतो. या स्पर्धेमुळे खिलाडू वृत्ती अधिक बळकट होवो आणि हॉकी या सुंदर खेळाला आणखी लोकप्रियता लाभो. या स्पर्धेच्या यजमान पदाचा भारताला अभिमान आहे.”
राष्ट्रपतींच्या भाषणातून देशाच्या प्रगतीविषयीची तळमळ प्रदर्शित होते- पंतप्रधान

राष्ट्रपती रामनाथ कोविंद यांनी त्यांचा पदभार सोडण्याच्या पूर्वसंध्येला देशाला उद्देशून केलेल्या प्रेरणादायी भाषणातून राष्ट्रपती म्हणून ज्या भावनेने देशाची सेवा केली ती भावना प्रदर्शित होत असल्याचे पंतप्रधान नरेंद्र मोदी यांनी सांगितले आहे. एका ट्वीटमध्ये पंतप्रधान म्हणालेः “ राष्ट्रपती कोविंद यांचे एक प्रेरणादायी भाषण. देशाच्या प्रगतीविषयीची तळमळ आणि ज्या भावनेने त्यांनी आपले राष्ट्रपती म्हणून देशाची सेवा केली ती भावना त्यातून दिसून येते.”
प्रगती मार्फत पंतप्रधानांचा संवाद

सक्रिय प्रशासन आणि तत्पर अंमलबजावणीसाठीचा बहुउद्देशीय मंच “प्रगती”च्या नवव्या संवादाच्या अध्यक्षपदावरुन पंतप्रधान नरेंद्र मोदी यांनी संवाद साधला. सीमाशुल्क आणि अबकारी कराशी संबंधित जनतेच्या तक्रारी आणि हरकतीबाबत पंतप्रधानांनी कठोर भूमिका घेत, संबंधित अधिकाऱ्यांविरुद्घ कडक कारवाईचे आदेश दिले. ज्या विभागांचा जनतेशी व्यापक संबंध येतो, त्या विभागांच्या सचिवांनी जनतेच्या तक्रारींची देखरेख करण्यासाठी उच्चस्तरीय यंत्रणा तातडीने निर्माण करण्याचे आवाहनही त्यांनी केले. रस्ते, रेल्वे, कोळसा, वीज आणि नवीकरणीय ऊर्जा, या क्षेत्रात महाराष्ट्र, हरियाणा, उत्तरप्रदेश, हिमाचलप्रदेश, झारखंड, पश्चिमबंगाल, ओदिशा, छत्तीसगड, राजस्थान यासारख्या विविध राज्यातल्या महत्त्वाच्या प्रकल्पांच्या प्रगतीचा आढावा पंतप्रधानांनी आजच्या बैठकीत घेतला. मुंबई ट्रान्स हार्बर लिंक, दिल्ली-मुंबई औद्योगिक कॉरीडॉर, अलाहाबाद ते हल्दिया दरम्यानचा जलमार्ग विकास प्रकल्प या महत्त्वपूर्ण प्रकल्पांचा आढावाही त्यांनी घेतला. उदय अर्थात उज्वल डिस्कॉम ॲश्युरन्स योजनेचाही पंतप्रधानांनी आढावा घेतला. राष्ट्रीय वृद्ध पेन्शन योजनेचा आढावा घेऊन लाभार्थींना त्यांचे पैसे वेळेवर मिळण्याऱ्या गरजेवर त्यांनी भर दिला.
मणिपूर मधल्या संगाई महोत्सवात पंतप्रधानांनी दूरदृष्य प्रणालीद्वारे केलेले संबोधन

खुरम जरी.संगाई महोत्सवाच्या यशस्वी आयोजनाबद्दल मणिपूरच्या सर्व जनतेचे खूप खूप अभिनंदन! कोरोनामुळे दोन वर्षाच्या खंडानंतर या संगाई महोत्सवाचे आयोजन झाले आहे.पहिल्यापेक्षा अधिक भव्य स्वरुपात याचे आयोजन झाले आहे याचा मला आनंद आहे. मणिपूरच्या लोकांचा उत्साह आणि उत्कटता यांचे दर्शन यातून घडते. मणिपूर सरकारने,व्यापक दृष्टीकोन ठेवून याचे आयोजन ज्या पद्धतीने केले आहे ते निश्चितच प्रशंसनीय आहे. मुख्यमंत्री एन बिरेन सिंह जी आणि संपूर्ण सरकारची मी यासाठी प्रशंसा करतो. मित्रहो, नैसर्गिक सौंदर्य,सांस्कृतिक समृद्धी आणि विविधतेने नटलेल्या मणिपूरला एकदा तरी भेट देण्याची प्रत्येकाची इच्छा असते. वेगवेगळे मोती गुंफून एक सुंदर माळ तयार होते, त्याप्रमाणे मणिपूर आहे.म्हणूनच मणिपूर मध्ये आपल्याला छोटेखानी भारताचे दर्शन घडते. आज अमृत काळात ‘एक भारत,श्रेष्ठ भारत’ हा मंत्र घेऊन भारत वाटचाल करत आहे. त्यामध्ये ‘एकतेचा उत्सव’ही संकल्पना घेऊन यशस्वी आयोजन केलेला हा संगाई महोत्सव भविष्यासाठी आपल्याला नवी उर्जा,नवी प्रेरणा देईल. संगाई, मणिपूरचा राज्य प्राणी तर आहेच त्याच बरोबर भारताची श्रद्धा आणि रूढीमधेही त्याला विशेष स्थान राहिले आहे. म्हणूनच संगाई महोत्सव म्हणजे भारताची जैव विविधता साजरी करण्याचा एक उत्तम महोत्सव आहे. निसर्गासमवेत भारताचे सांस्कृतिक आणि आध्यात्मिक साहचर्यही हा महोत्सव साजरा करतो. त्याच बरोबर शाश्वत जीवनशैलीसाठी आवश्यक सामाजिक जाणीवेची प्रेरणाही यातून मिळते. निसर्ग,प्राणीमात्र,वृक्ष-वल्ली यांना आपण आपल्या सण,उत्सव यांचा भाग म्हणून सहभागी करतो तेव्हा साहचर्य हा आपल्या जीवनाचा एक भाग बनतो. बंधू-भगिनींनो , ‘एकतेचा उत्सव’ ही भावना सर्वदूर पोहोचावी या दृष्टीने या वेळी संगाई महोत्सव केवळ राजधानी पुरताच सीमित न ठेवता तो संपूर्ण राज्यात आयोजित करण्यात आला आहे अशी माहिती मला देण्यात आली आहे. नागालँड सीमेपासून ते म्यानमार सीमेपर्यंत सुमारे 14 ठिकाणी या पर्वाच्या विविध छटा आपल्याला अनुभवता येतील.हा अतिशय प्रशंसनीय उपक्रम आहे. अशा प्रकारच्या आयोजनात जास्तीत जास्त लोकांना आपण जेव्हा सहभागी करून घेतो तेव्हा त्याची व्यापकता आपल्या समोर येते. मित्रहो, आपल्या देशात सण, उत्सव, जत्रा यांची शतकानुशतकांची परंपरा आहे. याद्वारे आपली संस्कृती तर समृद्ध होतेच त्याच्या बरोबरीने स्थानिक अर्थ व्यवस्थेलाही मोठे बळ प्राप्त होते. संगाई महोत्सवासारख्या महोत्सवांचे आयोजन गुंतवणूकदार,उद्योगांना आकर्षित करते.भविष्यातही हा महोत्सव असाच उत्साह आणि राज्याच्या विकासाचे मजबूत माध्यम ठरेल याचा मला विश्वास आहे. या भावनेसह आपणा सर्वाना खूप-खूप धन्यवाद !
शिख गुरुद्वारा कायदा, 1925 मधील सुधारणांना मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रीमंडळाच्या बैठकीत, शिख गुरुद्वारा कायदा 1925 मध्ये सुधारणा करण्याबाबतच्या गृह मंत्रालयाच्या प्रस्तावावर विचार करण्यात आला. 1925 च्या शिख गुरुद्वारा कायद्याअंतर्गत स्थापन झालेली मंडळे आणि समित्यांच्या सदस्यत्वासाठी होणाऱ्या निवडणुकीत सहजधारी शिखांना 1944 मध्ये देण्यात आलेला अपवाद काढून टाकण्याबाबत संसदेच्या माध्यमातून कायद्यात सुधारणा करण्याबाबतचा हा प्रस्ताव होता. यानुसार, 1925 च्या शिख गुरुद्वारा कायद्यात संसदेच्या माध्यमातून 8-10-2003 पासून पूर्वलक्षी प्रभावाने सुधारणा करण्याबाबत मंत्रीमंडळानं मंजूरी दिली आहे. 1966 च्या पंजाब पुनर्बांधणी कायद्यातल्या 72 व्या कलमाअंतर्गत संसदेनं बहाल केलेल्या अधिकारानुसार कायद्यातील वरील सुधारणा, गृह मंत्रालयाच्या 8-10-2003 रोजी जारी केलेल्या अधिसूचनेत नमूद करण्यात आली होती. मात्र पंजाब आणि हरियाणा उच्च न्यायालयानं सदर अध्यादेश 20-12-2011 रोजी रद्दबातल ठरवला आणि या कायद्यात या संदर्भात सुधारणा करायची की नाही? याबाबत योग्य आणि सक्षम कायदेमंडळानं निर्णय घ्यावा, असं स्पष्ट केलं होतं.
पंतप्रधानांनी सरदार पटेल यांच्या जयंतीनिमित्त त्यांना अभिवादन केले

पंतप्रधान नरेंद्र मोदी यांनी सरदार पटेल यांच्या जयंतीनिमित्त त्यांना अभिवादन केले. पंतप्रधान म्हणाले, “सरदार पटेल यांच्या जयंतीनिमित्त आम्ही त्यांना अभिवादन करतो. त्यांची महान सेवा आणि भारतासाठी त्यांनी दिलेले अभूतपूर्व योगदान कदापि विसरता येणार नाही.”